ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - ΕΞΑΜΗΝΙΑΙΑ ΕΝΗΜΕΡΩΣΗ ΤΟΥ ΠΙΝΑΚΑ ΑΠΟΤΕΛΕΣΜΑΤΩΝ ΓΙΑ ΤΗΝ ΠΑΡΑΚΟΛΟΥΘΗΣΗ ΤΗΣ ΠΡΟΟΔΟΥ ΟΣΟΝ ΑΦΟΡΑ ΤΗ ΔΗΜΙΟΥΡΓΙΑ ΧΩΡΟΥ «ΕΛΕΥΘΕΡΙΑΣ, ΑΣΦΑΛΕΙΑΣ ΚΑΙ ΔΙΚΑΙΟΣΥΝΗΣ» ΣΤΗΝ ΕΥΡΩΠΑΪΚΗ ΕΝΩΣΗ - (ΠΡΩΤΟ ΕΞΑΜΗΝΟ 2001)

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ

2. ΚΟΙΝΗ ΠΟΛΙΤΙΚΗ ΑΣΥΛΟΥ ΚΑΙ ΜΕΤΑΝΑΣΤΕΥΣΗΣ ΤΗΣ ΕΕ

2.1. Σχέση εταιρικότητας με τις χώρες καταγωγής

2.2. Ενιαίο ευρωπαϊκό σύστημα χορήγησης ασύλου

2.3. Δίκαιη μεταχείριση των υπηκόων τρίτων χωρών

2.4. Διαχείριση των μεταναστευτικών ρευμάτων

3. ΕΝΑΣ ΠΡΑΓΜΑΤΙΚΟΣ ΕΥΡΩΠΑΪΚΟΣ ΧΩΡΟΣ ΔΙΚΑΙΟΣΥΝΗΣ

3.1. Καλύτερη πρόσβαση στη δικαιοσύνη εντός της Ευρώπης

3.2. Αμοιβαία αναγνώριση των δικαστικών αποφάσεων

3.3. Μεγαλύτερη σύγκλιση σε θέματα αστικού δικαίου

4. ΚΑΤΑΠΟΛΕΜΗΣΗ ΤΗΣ ΕΓΚΛΗΜΑΤΙΚΟΤΗΤΑΣ ΣΕ ΕΠΊΠΕΔΟ ΕΝΩΣΗΣ

4.1. Πρόληψη της εγκληματικότητας σε επίπεδο Ένωσης

4.2. Ενίσχυση της συνεργασίας κατά του εγκλήματος

4.3. Καταπολέμηση ορισμένων μορφών εγκλήματος

4.4. Ειδική δράση κατά της νομιμοποίησης εσόδων από παράνομες δραστηριότητες

5. ΘΕΜΑΤΑ ΠΟΥ ΑΦΟΡΟΥΝ ΤΑ ΕΣΩΤΕΡΙΚΑ ΚΑΙ ΕΞΩΤΕΡΙΚΑ ΣΥΝΟΡΑ ΚΑΙ ΤΗΝ ΠΟΛΙΤΙΚΗ ΓΙΑ ΤΙΣ ΘΕΩΡΗΣΕΙΣ, ΕΦΑΡΜΟΓΗ ΤΟΥ ΑΡΘΡΟΥ 62 ΕΚ ΚΑΙ ΜΕΤΑΤΡΟΠΗ ΤΟΥ ΚΕΚΤΗΜΕΝΟΥ ΤΟΥ ΣΕΝΓΚΕΝ

6. ΙΘΑΓΕΝΕΙΑ ΤΗΣ ΕΝΩΣΗΣ

7. ΣΥΝΕΡΓΑΣΙΑ ΓΙΑ ΤΗΝ ΚΑΤΑΠΟΛΕΜΗΣΗ ΤΩΝ ΝΑΡΚΩΤΙΚΩΝ

8. ΙΣΧΥΡΟΤΕΡΗ ΕΞΩΤΕΡΙΚΗ ΔΡΑΣΗ

9. Άλλες ΑΝΑΛΗΦΘΕΙΣΕΣ πρωτοβουλιες

1. ΕΙΣΑΓΩΓΗ

Κατά τη συνεδρίαση του Τάμπερε στις 15 και 16 Οκτωβρίου 1999, το Ευρωπαϊκό Συμβούλιο κάλεσε την Επιτροπή να προτείνει έναν κατάλληλο «πίνακα ελέγχου» που «θα παρέχει τη δυνατότητα συνεχούς παρακολούθησης της πραγματοποιούμενης προόδου κατά την εφαρμογή των απαιτούμενων μέτρων για την τήρηση των προθεσμιών» που καθορίζονται από τη Συνθήκη του Άμστερνταμ, από το Σχέδιο Δράσης της Βιέννης και από τα συμπεράσματα του Τάμπερε για τη δημιουργία ενός «χώρου ελευθερίας, ασφάλειας και δικαιοσύνης». Σε απάντηση, η Επιτροπή εξέδωσε, τον Μάρτιο του 2000, ανακοίνωση προς το Συμβούλιο και το Ευρωπαϊκό Κοινοβούλιο με τίτλο «Πίνακας αποτελεσμάτων για την παρακολούθηση της προόδου όσον αφορά τη δημιουργία χώρου "ελευθερίας, ασφάλειας και δικαιοσύνης" στην Ευρωπαϊκή Ένωση» (COM(2000)167 της 24ης Μαρτίου 2000). Στις 29 Μαΐου 2000 υποβλήθηκε η παγιωμένη μορφή του πίνακα ελέγχου, στην οποία ενσωματώνονται ορισμένες διευκρινίσεις που πραγματοποιήθηκαν μετά από σχόλια που διατύπωσαν ορισμένα κράτη μέλη, είτε κατά τη συνεδρίαση του Συμβουλίου της 27ης Μαρτίου 2000, είτε αργότερα.

Η πρώτη εξαμηνιαία ενημέρωση του πίνακα ελέγχου, σύμφωνα με τη δέσμευση που ανέλαβε η Επιτροπή να υποβάλλει το έγγραφο αυτό μία φορά ανά Προεδρία, υποβλήθηκε τον Νοέμβριο του 2000 υπό τη γαλλική Προεδρία (COM(2000)782 της 30/11/2000). Ανάλογη με την έκδοση του Νοεμβρίου 2000, η παρούσα εξαμηνιαία αναθεώρηση δεν παρουσιάζει αλλαγές όσον αφορά την μορφή ή τους στόχους του πεδίου εφαρμογής.

Ωστόσο, στην παρούσα έκδοση του Μαΐου 2001 προστίθεται ένα νέο κεφάλαιο που περιλαμβάνει ορισμένες πρωτοβουλίες των κρατών μελών που έχουν σχέση με τα αποτελέσματα του Τάμπερε και το Σχέδιο Δράσης της Βιέννης.

Οι κύριες αλλαγές περιλαμβάνονται στη στήλη με τίτλο «Κατάσταση προόδου» που αποτελεί τον «στόχο με ολισθηρό ορίζοντα» που είχε καθοριστεί στα συμπεράσματα του Συμβουλίου του Τάμπερε για όλα τα όργανα και τα κράτη μέλη, και που παρέχει τη δυνατότητα παρακολούθησης της προόδου που έχει πραγματοποιηθεί κατά την υλοποίηση της δημιουργίας ενός χώρου ελευθερίας, ασφάλειας και δικαιοσύνης στην Ευρωπαϊκή Ένωση.

Στην παρούσα έκδοση του πίνακα ελέγχου, παρότι διατηρείται η ίδια μορφή, αρχίζει μία μελέτη που θα πρέπει να συνοδεύσει τα όργανα μέχρι το Ευρωπαϊκό Συμβούλιο του Λάκεν τον Δεκέμβριο του 2001 όταν, σύμφωνα με τα συμπεράσματα του Τάμπερε που επαναλήφθηκαν και από το Ευρωπαϊκό Συμβούλιο της Στοκχόλμης τον Μάρτιο του 2001, θα πρέπει να αξιολογηθεί η σημειωθείσα πρόοδος στη δημιουργία ενός χώρου ελευθερίας, ασφάλειας και δικαιοσύνης στην Ευρωπαϊκή Ένωση.

Από την τελευταία έκδοση του Νοεμβρίου 2000, οι εργασίες των οργάνων συνεχίστηκαν. Η Επιτροπή υπέβαλε, μεταξύ άλλων, νομοθετικές προτάσεις ή/και ανακοινώσεις σχετικά με ένα πρότυπο θεώρησης (βίζας), τους ελάχιστους κανόνες που διέπουν τους όρους υποδοχής των αιτούντων άσυλο, το καθεστώς των υπηκόων των τρίτων χωρών που κατοικούν μακροχρόνια σε κράτος μέλος, την αμοιβαία αναγνώριση των αποφάσεων σχετικά με τη γονική ευθύνη, την ανασύνταξη των κοινοτικών μέσων όσον αφορά το δικαίωμα διαμονής και κατοικίας, την ενίσχυση της ασφάλειας της κοινωνίας της πληροφορίας, τους κοινούς ορισμούς, αξιόποινο και ποινικές κυρώσεις για το λαθρεμπόριο ναρκωτικών.

Από την πλευρά τους, ορισμένα κράτη μέλη παρουσίασαν αρκετές πρωτοβουλίες που, επί του παρόντος, εξετάζονται από το Συμβούλιο.

Το Κοινοβούλιο διατύπωσε τη γνώμη του επί των διάφόρων προτάσεων πράξεων που του υποβλήθηκαν και δεν δίστασε να εκφράσει αρνητική γνώμη όταν έκρινε ότι το περιεχόμενο των εν λόγω πράξεων δεν αντιστοιχούσε ή ανταποκρινόταν μόνον εν μέρει στις επιθυμητές πολιτικές κατευθύνσεις.

Όσον αφορά τα μέσα που εγκρίθηκαν ή υπολογίζεται να εγκριθούν κατά τη σουηδική Προεδρία, μπορούμε να αναφέρουμε π.χ. την απόφαση πλαίσιο σχετικά με το καθεστώς των θυμάτων, τη δημιουργία της προσωρινής μονάδας Eurojust που θα πρέπει να αντικατασταθεί τον Δεκέμβριο 2001 από μία οριστική μονάδα, την προσωρινή προστασία, το δικαστικό δίκτυο για αστικές υποθέσεις και το δίκτυο πρόληψης της εγκληματικότητας.

Ο απολογισμός που μπορούμε να κάνουμε δείχνει ήδη ορισμένες καθυστερήσεις καθώς και την έλλειψη απτής και συγκεκριμένης δράσης σε ορισμένους τομείς. Εξάλλου, θα πρέπει να δεχθούμε ότι παρότι πολλές ενέργειες είχαν καθοριστεί από το Σχέδιο Δράσης της Βιέννης και του Τάμπερε, για μέχρι τον Απρίλιο του 2001, το εν λόγω χρονοδιάγραμμα δεν τηρήθηκε. Τούτο αφορά, π.χ., ορισμένες πράξεις σχετικά με το άσυλο, την καταπολέμηση ορισμένων μορφών εγκληματικότητας όπως η διαφθορά, η παράνομη διακίνηση ναρκωτικών και το έγκλημα πληροφορικής. Η κύρωση των συμβάσεων για την έκδοση και η εφαρμογή της σύμβασης δικαστικής αμοιβαίας συνδρομής καθώς και άλλα στοιχεία της συνδρομής αυτής έχουν επίσης καθυστερήσει.

Η ευθύνη είναι όλων μας. Πράγματι, η Επιτροπή υπέβαλε, με καθυστέρηση σε σχέση με τις αρχικές της διαβεβαιώσεις, ορισμένες προτάσεις. Οι καθυστερήσεις αυτές αφορούν την αναθεώρηση της σύμβασης της Ρώμης για την εξωσυμβατική ευθύνη, την πρόταση σχετικά με τον ορισμό, την ποινικοποίηση και τις κοινές κυρώσεις κατά της παράνομης διακίνησης ναρκωτικών ή την πρόταση αναθεώρησης της σύμβασης του Δουβλίνου. Εν πάση περιπτώσει, η Επιτροπή θα είναι σε θέση να υποβάλει, πριν από το καλοκαίρι, το σύνολο των προτάσεων σχετικά με τον καθορισμό μιας πολιτικής ασύλου και μετανάστευσης σύμφωνη με τις αρχές που υιοθετήθηκαν στο Τάμπερε. Από την πλευρά του, το Συμβούλιο δεν έχει ακόμη καταλήξει σε συμφωνία, μεταξύ άλλων, για την πρόταση της Επιτροπής σχετικά με την οικογενειακή επανένωση και πολυάριθμες συμβάσεις δεν έχουν ακόμη κυρωθεί από το σύνολο των 15 κρατών μελών.

Και όμως, όπως αναφέρεται παραπάνω, οι εργασίες συνεχίστηκαν αδιάκοπα. Πάντως, ορισμένες προσπάθειες κατέληξαν μερικές φορές σε συγκεκριμένες ενέργειες με πολύ περιορισμένη προστιθέμενη αξία. Αναμένεται από το Ευρωπαϊκό Συμβούλιο του Λάκεν όχι μόνο να αξιολογήσει την επιτευχθείσα πρόοδο αλλά και να ασχοληθεί επίσης με τις δράσεις που δεν αναλήφθηκαν.

Ο πίνακας ελέγχου παρουσιάζει επίσης περιπτώσεις στις οποίες οι προβλεπόμενες δράσεις δεν υλοποιήθηκαν όπως ήταν αναμενόμενο. Πρόκειται ιδίως για τις περιπτώσεις της καταπολέμησης της φορολογικής απάτης και για τα μέσα που προορίζονται να συμπληρώσουν την καταπολέμηση του ξεπλύματος χρημάτων.

Κατά συνέπεια, είναι αναγκαίο να μελετηθεί σε βάθος, αφενός, η ιεράρχηση των προτεραιοτήτων και, αφετέρου, ο αποτελεσματικότερος τρόπος επίτευξης των στόχων εντός των καθορισμένων προθεσμιών, προκειμένου να δοθεί η αναγκαία ώθηση για την επιτάχυνση των εργασιών στους τομείς όπου διαπιστώνονται οι σημαντικότερες καθυστερήσεις.

2. ΚΟΙΝΗ ΠΟΛΙΤΙΚΗ ΑΣΥΛΟΥ ΚΑΙ ΜΕΤΑΝΑΣΤΕΥΣΗΣ ΤΗΣ ΕΕ

Τα διαφορετικά αλλά στενά συνδεδεμένα θέματα του ασύλου και της μετανάστευσης απαιτούν να αναπτυχθεί κοινή πολιτική της ΕΕ που θα περιλαμβάνει τα ακόλουθα στοιχεία:

2.1. Σχέση εταιρικότητας με τις χώρες καταγωγής

Θα σχεδιασθεί σφαιρική προσέγγιση της μετανάστευσης, εντός του πλαισίου της οποίας θα ρυθμίζονται ζητήματα πολιτικής, ανθρωπίνων δικαιωμάτων και ανάπτυξης στις χώρες και περιοχές καταγωγής και διέλευσης και η οποία θα βασίζεται σε σχέση εταιρικότητας με τις χώρες και περιοχές αυτές με στόχο την προαγωγή της από κοινού ανάπτυξης.

>ΘΕΣΗ ΠIΝΑΚΑ>

2.2. Ενιαίο ευρωπαϊκό σύστημα χορήγησης ασύλου

Στόχος είναι η διασφάλιση της πλήρους και σφαιρικής εφαρμογής της σύμβασης της Γενεύης ώστε να εξασφαλίζεται το ότι κανείς δεν θα αποστέλλεται πίσω εκεί όπου υπάρχει κίνδυνος να υποστεί διώξεις. Να διατηρηθεί δηλαδή η αρχή της μη επαναπροώθησης.

Τέλος θα πρέπει να θεσπιστεί μια κοινή διαδικασία για το άσυλο και ενιαία νομική κατάσταση για τη χορήγησή του, ισχύουσα σε όλο το έδαφος της Ένωσης.

Οι παράλληλες κινήσεις των αιτούντων άσυλο μεταξύ των κρατών μελών πρέπει να περιορισθούν.

Θα ενταθούν οι προσπάθειες για να υπάρξει συμφωνία σχετικά με καθεστώς προσωρινής προστασίας εκτοπισθέντων ατόμων με βάση την αλληλεγγύη μεταξύ των κρατών μελών.

>ΘΕΣΗ ΠIΝΑΚΑ>

2.3. Δίκαιη μεταχείριση των υπηκόων τρίτων χωρών

Θα υπάρξει προσέγγιση των προϋποθέσεων εισδοχής και διαμονής υπηκόων τρίτων χωρών, η οποία θα βασίζεται σε από κοινού αξιολόγηση των οικονομικών και δημογραφικών εξελίξεων στην Ένωση καθώς και της κατάστασης στις χώρες καταγωγής.

Η πολιτική ένταξης πρέπει να αποβλέπει στην πρόβλεψη για τους υπηκόους τρίτων χωρών που διαμένουν νομίμως σε κράτος μέλος (και ιδίως σε αυτούς που διαμένουν επί μακρό χρονικό διάστημα) δικαιωμάτων και υποχρεώσεων ανάλογων με εκείνα των υπηκόων της Ευρωπαϊκής Ένωσης, με ταυτόχρονη καταπολέμηση των διακρίσεων, του ρατσισμού και της ξενοφοβίας.

>ΘΕΣΗ ΠIΝΑΚΑ>

2.4. Διαχείριση των μεταναστευτικών ρευμάτων

Η διαχείριση των μεταναστευτικών ρευμάτων πρέπει να βελτιωθεί σε κάθε στάδιο με στενή συνεργασία με τις χώρες καταγωγής και διέλευσης.

Η πάταξη της παράνομης μετανάστευσης πρέπει να ενταθεί με την καταπολέμηση των ενεχόμενων εγκληματικών δικτύων διασφαλιζομένων ταυτόχρονα των δικαιωμάτων των θυμάτων.

>ΘΕΣΗ ΠIΝΑΚΑ>

3. ΕΝΑΣ ΠΡΑΓΜΑΤΙΚΟΣ ΕΥΡΩΠΑΪΚΟΣ ΧΩΡΟΣ ΔΙΚΑΙΟΣΥΝΗΣ

Η φιλοδοξία έγκειται στο να αποκτήσουν οι πολίτες κοινό περί του δικαίου αίσθημα σε όλη την Ένωση. Η δικαιοσύνη πρέπει να μπορεί να διευκολύνει την καθημερινή ζωή των ατόμων και να ζητά λογαριασμό απ' αυτούς που απειλούν την ελευθερία και την ασφάλεια των ατόμων και της κοινωνίας. Τούτο συνεπάγεται ευκολότερη πρόσβαση στη δικαιοσύνη και πλήρη δικαστική συνεργασία μεταξύ των κρατών μελών.

3.1. Καλύτερη πρόσβαση στη δικαιοσύνη εντός της Ευρώπης

Ένας πραγματικός χώρος δικαιοσύνης πρέπει να επιτρέπει στα άτομα και τις επιχειρήσεις να προσφεύγουν στα δικαστήρια και τις αρχές σε κάθε κράτος μέλος τόσο εύκολα όσο και στο δικό τους και να μην παρακωλύονται ή αποθαρρύνονται στην άσκηση των δικαιωμάτων τους λόγω της πολυπλοκότητας των νομικών και διοικητικών συστημάτων των κρατών μελών.

>ΘΕΣΗ ΠIΝΑΚΑ>

3.2. Αμοιβαία αναγνώριση των δικαστικών αποφάσεων

Ένας πραγματικός χώρος δικαιοσύνης πρέπει να παρέχει νομική ασφάλεια στα άτομα και στους οικονομικούς φορείς. Για το σκοπό αυτό οι αποφάσεις πρέπει να τηρούνται και να εκτελούνται σε όλη την Ένωση.

Η αυξημένη αμοιβαία αναγνώριση των δικαστικών αποφάσεων και η αναγκαία προσέγγιση των νομοθεσιών θα διευκολύνουν τη συνεργασία μεταξύ των αρχών και τη δικαστική προστασία των ατομικών δικαιωμάτων. Για να διασφαλισθούν τα προαναφερόμενα, η αρχή της αμοιβαίας αναγνώρισης πρέπει να αποτελέσει τον ακρογωνιαίο λίθο της συνεργασίας τόσο σε αστικά όσο και σε ποινικά θέματα εντός της Ευρωπαϊκής Ένωσης.

Όσον αφορά τις αστικές υποθέσεις :

>ΘΕΣΗ ΠIΝΑΚΑ>

Όσον αφορά τις ποινικές υποθέσεις :

>ΘΕΣΗ ΠIΝΑΚΑ>

3.3. Μεγαλύτερη σύγκλιση σε θέματα αστικού δικαίου

Προς διευκόλυνση της δικαστικής συνεργασίας και ευκολότερη πρόσβαση στη δικαιοσύνη πρέπει να επιτευχθεί καλύτερη συμβατότητα και περισσότερη σύγκλιση μεταξύ των νομικών συστημάτων.

>ΘΕΣΗ ΠIΝΑΚΑ>

4. ΚΑΤΑΠΟΛΕΜΗΣΗ ΤΗΣ ΕΓΚΛΗΜΑΤΙΚΟΤΗΤΑΣ ΣΕ ΕΠΊΠΕΔΟ ΕΝΩΣΗΣ

Θα πρέπει να επιτευχθεί ισορροπημένη ανάπτυξη σε όλη των Ένωση μέτρων κατά οιασδήποτε μορφής εγκλήματος, συμπεριλαμβανομένου του σοβαρού οργανωμένου και διεθνικού εγκλήματος, με ταυτόχρονη προστασία της ελευθερίας και των νόμιμων δικαιωμάτων των ατόμων και των οικονομικών φορέων.

Στο πλαίσιο αυτό η ειδική προσοχή εστιάζεται ιδιαίτερα στην "Στρατηγική της Ευρωπαϊκής Ένωσης στις αρχές της νέας χιλιετίας" σχετικά με την πρόληψη και τον έλεγχο του οργανωμένου εγκλήματος. Μερικές συμπληρωματικές δράσεις οι οποίες υπερβαίνουν τα συμπεράσματα του Tάμπερε και κρίνονται αναγκαίες σύμφωνα με τις συστάσεις στη στρατηγική αυτή έχουν εισαχθεί σε αυτό το κεφάλαιο.

4.1. Πρόληψη της εγκληματικότητας σε επίπεδο Ένωσης

Κάθε αποτελεσματική πολιτική για την καταπολέμηση οιασδήποτε μορφής εγκλήματος, οργανωμένου ή άλλου είδους, πρέπει να περιλαμβάνει και προληπτικά μέτρα που να καλύπτουν πολλές πτυχές του φαινομένου αυτού.

Ένταξη των πτυχών της πρόληψης του εγκλήματος στις δράσεις και τα προγράμματα κατά του εγκλήματος σε κοινοτικό και εθνικό επίπεδο.

Η συνεργασία μεταξύ των εθνικών οργανώσεων πρόληψης του εγκλήματος πρέπει να ενθαρρυνθεί παράλληλα με τον εντοπισμό ορισμένων προτεραιοτήτων.

>ΘΕΣΗ ΠIΝΑΚΑ>

4.2. Ενίσχυση της συνεργασίας κατά του εγκλήματος

Σε ένα αυθεντικό χώρο δικαιοσύνης οι εγκληματίες δεν πρέπει να βρίσκουν τρόπους να εκμεταλλεύονται τις διαφορές στα δικαστικά συστήματα των κρατών μελών.

Η παροχή στους πολίτες υψηλότερου επιπέδου προστασίας προϋποθέτει μεγαλύτερη συνεργασία μεταξύ των αρχών που είναι αρμόδιες για την εφαρμογή του νόμου. Για αυτό το σκοπό θα πρέπει να είναι όσο το δυνατόν πιο αποδοτική η συνεργασία μεταξύ των αρχών των κρατών μελών κατά τη διερεύνηση του διασυνοριακού εγκλήματος.

Η συνθήκη του Άμστερνταμ, με την παροχή περαιτέρω αρμοδιοτήτων στην Ευρωπόλ, αναγνώρισε τον ουσιώδη και καίριο ρόλο της στη διευκόλυνση της ευρωπαϊκής συνεργασίας για την πρόληψη και την καταπολέμηση του οργανωμένου εγκλήματος.

>ΘΕΣΗ ΠIΝΑΚΑ>

4.3. Καταπολέμηση ορισμένων μορφών εγκλήματος

Όσον αφορά το εθνικό ποινικό δίκαιο, οι προσπάθειες συμφωνίας σχετικά με κοινούς ορισμούς, αξιόποινο και κυρώσεις πρέπει να εστιάζονται σε πρώτο στάδιο σε περιορισμένο αριθμό τομέων με ιδιαίτερη σημασία. Θα πρέπει να επιτευχθούν συμφωνίες όσον αφορά τους κοινούς ορισμούς, το αξιόποινο και κυρώσεις ως προς το σοβαρό οργανωμένο και διεθνικό έγκλημα για την προστασία της ελευθερίας και των νομίμων δικαιωμάτων των ατόμων και των οικονομικών φορέων.

>ΘΕΣΗ ΠIΝΑΚΑ>

4.4. Ειδική δράση κατά της νομιμοποίησης εσόδων από παράνομες δραστηριότητες

Η νομιμοποίηση εσόδων από παράνομες δραστηριότητες αποτελεί το θεμελιώδες στοιχείο του οργανωμένου εγκλήματος Για τον λόγο αυτό πρέπει να ληφθούν μέτρα για την εκρίζωσή του όπου εμφανίζεται. Και ιδίως συγκεκριμένα μέτρα για τον εντοπισμό, δέσμευση, κατάσχεση και δήμευση των προϊόντων του εγκλήματος.

>ΘΕΣΗ ΠIΝΑΚΑ>

5. ΘΕΜΑΤΑ ΠΟΥ ΑΦΟΡΟΥΝ ΤΑ ΕΣΩΤΕΡΙΚΑ ΚΑΙ ΕΞΩΤΕΡΙΚΑ ΣΥΝΟΡΑ ΚΑΙ ΤΗΝ ΠΟΛΙΤΙΚΗ ΓΙΑ ΤΙΣ ΘΕΩΡΗΣΕΙΣ, ΕΦΑΡΜΟΓΗ ΤΟΥ ΑΡΘΡΟΥ 62 ΕΚ ΚΑΙ ΜΕΤΑΤΡΟΠΗ ΤΟΥ ΚΕΚΤΗΜΕΝΟΥ ΤΟΥ ΣΕΝΓΚΕΝ

>ΘΕΣΗ ΠIΝΑΚΑ>

6. ΙΘΑΓΕΝΕΙΑ ΤΗΣ ΕΝΩΣΗΣ

>ΘΕΣΗ ΠIΝΑΚΑ>

7. ΣΥΝΕΡΓΑΣΙΑ ΓΙΑ ΤΗΝ ΚΑΤΑΠΟΛΕΜΗΣΗ ΤΩΝ ΝΑΡΚΩΤΙΚΩΝ

Το πρόβλημα των ναρκωτικών, το οποίο αποτελεί απειλή για την ατομική και συλλογική ασφάλεια, πρέπει να αντιμετωπισθεί με σφαιρικό, πολυδιάστατο και ολοκληρωμένο τρόπο. Η στρατηγική της ΕΕ κατά των ναρκωτικών (2000-2004) θα αξιολογηθεί στο ενδιάμεσο στάδιο και κατά την ολοκλήρωσή της, με τη βοήθεια του Ευρωπαϊκού Κέντρου Παρακολούθησης Ναρκωτικών και Τοξικομανίας και της Ευρωπόλ.

>ΘΕΣΗ ΠIΝΑΚΑ>

8. ΙΣΧΥΡΟΤΕΡΗ ΕΞΩΤΕΡΙΚΗ ΔΡΑΣΗ

Η Ευρωπαϊκή Ένωση υπογραμμίζει ότι όλες οι αρμοδιότητες και τα μέσα που διαθέτει η Ένωση, ιδίως στον τομέα των εξωτερικών σχέσεων, θα πρέπει να χρησιμοποιηθούν κατά ολοκληρωμένο και συνεκτικό τρόπο για την οικοδόμηση ενός χώρου ελευθερίας, ασφάλειας και δικαιοσύνης. Οι πτυχές που αφορούν τη δικαιοσύνη και τις εσωτερικές υποθέσεις θα πρέπει να συνεκτιμώνται κατά τον καθορισμό και την εφαρμογή των άλλων κοινοτικών πολιτικών και δραστηριοτήτων.

>ΘΕΣΗ ΠIΝΑΚΑ>

9. Άλλες ΑΝΑΛΗΦΘΕΙΣΕΣ πρωτοβουλιες

>ΘΕΣΗ ΠIΝΑΚΑ>